b'\n_START_ARTICLE_\nPrivilegij\n_START_PARAGRAPH_\nPrivilegij je posebna pravica, ugodnost, ki omogo\xc4\x8da dolo\xc4\x8denemu dru\xc5\xbebenemu sloju, skupini ljudi ali posamezniku poseben, bolj\xc5\xa1i polo\xc5\xbeaj. Je tudi listina, s katero se daje, potrjuje taka pravica. Pooblastilo za izdajo privilegija normalno podeli najvi\xc5\xa1ja oblast na podro\xc4\x8dju.\n_START_SECTION_\nPrivilegij kot pravica\n_START_PARAGRAPH_\nBeseda se uporablja s pomenom izklju\xc4\x8dna pravica kot dovoljenje neke oblasti za izvr\xc5\xa1evanje dolo\xc4\x8denega posla, na primer privilegij tiska, ki so ga morale dose\xc4\x8di nekdanje zalo\xc5\xbebe, da so smele tiskati knjige. Velja tudi v \xc5\xa1ir\xc5\xa1em pomenu, recimo za sodnike, ki so edini upravi\xc4\x8deni, da odlo\xc4\x8dajo o krivdi (pravosodni privilegij). _NEWLINE_Najbolj znan je danes privilegij veta pri raznih skupinskih odlo\xc4\x8ditvah, recimo v parlamentih ali meddr\xc5\xbeavnih organizacijah, kjer lahko en sam privilegiran glas zavrne odobritev zakona ali resolucije._NEWLINE_Pri zgodovinskem \xc5\xa1tudiju se privilegij najve\xc4\x8dkrat nana\xc5\xa1a na pravico do razlikovanja med raznimi sloji prebivalstva, v glavnem v zvezi s posebnim odnosom do cerkvenih ali vladarskih oblasti. Tako je govora o raznih privilegijih, ki jih u\xc5\xbeiva dr\xc5\xbeavni ali cerkveni dostojanstvenik, recimo privilegij nositi dolo\xc4\x8dena obla\xc4\x8dila ali insignije.\n_START_SECTION_\nPrivilegij kot ugodnost\n_START_PARAGRAPH_\nSeveda vsa omenjena pooblastila prina\xc5\xa1ajo ve\xc4\x8dje ali manj\xc5\xa1e ugodnosti, vendar so bili v tem pogledu najpomembnej\xc5\xa1i tisti privilegiji, ki so zagotavljali predvsem gmotno korist, na primer pobiranje dajatev, kori\xc5\xa1\xc4\x8denje uslug ali trgovski zaslu\xc5\xbeek. Tako so nekdaj plemi\xc4\x8di in prelati kar ugodno \xc5\xbeiveli samo od privilegijev, se pravi od izkori\xc5\xa1\xc4\x8danja posestev, ki so jih imeli v zakupu. Sem spadajo tudi cesarski privilegiji za ustanovitev mest ali trgov. _NEWLINE_Od modernih privilegijev je najbolj znan poslanska imuniteta, ki sicer ne prina\xc5\xa1a direktnega dobi\xc4\x8dka, je pa lahko sredstvo za izogib raznim predpisom._NEWLINE_Zgodovinsko najpomembnej\xc5\xa1i privilegiji so tisti, ki so jih vlade podeljevale trgovskim dru\xc5\xbebam pri poslovanju s kolonijami, saj so priznavale ne samo njihovo popolno neodvisnost, temve\xc4\x8d tudi obvezo dr\xc5\xbeave, da jih podpira. Privilegirane trgovske dru\xc5\xbebe so bile dejansko enakopravni partnerji dr\xc5\xbeave, nominalno le v ekonomskem smislu, v resnici pa tudi v politi\xc4\x8dnem.'